ชื่นชมนักกีฬาคนพิการ สร้างชื่อเสียงให้ประเทศต่อเนื่อง สนับสนุนนำวิทยาศาสตร์การกีฬา พัฒนานักกีฬาคนพิการ
พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ประชุมคณะกรรมการการกีฬาแห่งประเทศไทย ครั้งที่ 8 ผ่านสื่ออิเล็กทรอนิกส์ ณ มูลนิธิอนุรักษ์ป่ารอยต่อฯ โดยมีรัฐมนตรีว่าการกระทรวงการท่องเที่ยวและกีฬา ร่วมประชุม ที่ประชุมรับทราบ รายงานผลการแข่งขันอาเซียนพาราเกมส์ ครั้งที่ 11 ณ อินโดนีเซีย และรับทราบผลการดำเนินงานด้านกำกับดูแลที่ดีและการนำองค์กรของ กกท.ปี 65 รวมทั้งรายงานผลการติดตามการใช้จ่ายงบประมาณ งบลงทุนและเงินสำรอง ของ กกท.ปี 65 ซึ่งภาพรวมยังไม่เป็นไปตามเป้าหมายที่กำหนดจากนั้นร่วมพิจารณาและให้ความเห็นชอบ การใช้จ่ายงบประมาณด้านบุคลากรและการดำเนินงานประจำปี 66 รวมทั้งร่างนโยบายและแนวปฎิบัติการแยกบัญชีเชิงสังคมและพาณิชย์ และร่วมทบทวนกฎบัตรคณะอนุกรรมการบริหารความเสี่ยงและการควบคุมภายใน และเห็นชอบการแต่งตั้งนายก้องศักด ยอดมณี เป็นผู้ว่า กกท. อีกสมัย ตั้งแต่ ต.ค.65 - ก.ย.69 พลเอก ประวิตร ชื่นชมนักกีฬาคนพิการและขอบคุณผู้เกี่ยวข้อง ที่ร่วมพัฒนานักกีฬาคนพิการ สามารถสร้างผลงานดีขึ้นต่อเนื่อง โดยกำชับ กกท.ให้สนับสนุนนำวิทยาศาสตร์การกีฬา เข้ามาช่วยพัฒนาประสิทธิภาพนักกีฬาและนักกีฬาคนพิการทุกชนิดกีฬาในทุกสมาคมกีฬามากขึ้น พร้อมย้ำ กกท.ให้ความสำคัญกับการพัฒนากีฬาระดับจังหวัดมากขึ้น รวมทั้งการจัดหารายได้นอกงบประมาณมากขึ้น และต้องเร่งรัดบริหารจัดการงบประมาณให้เป็นไปตามเป้าหมายที่กำหนด รวมทั้งกำกับดูแล ให้เป็นไปตามระเบียบ โปร่งใสและมีประสิทธิภาพ และจำเป็นต้องให้ความสำคัญกับการประเมินและการบริหารความเสี่ยงควบคู่กันไปด้วย